Franse wil SA entstof-vervaardigers help – Pandor | Netwerk24
Deur Sarel van der Walt 18 Mei 2021 17:32
Pres. Emmanuel Macron van Frankryk sê dié land wil Suid-Afrikaanse vervaardigers help om hul vermoë te verhoog om die koronavirus- en ander entstowwe te kan vervaardig.
Só het dr. Naledi Pandor, minister van internasionale betrekkinge en samewerking, Dinsdagmiddag in die Franse hoofstad, Parys, gesê.
Pandor is lid van pres. Cyril Ramaphosa se afvaardiging na Macron se beraad oor die finansiering van Afrika-ekonomieë. Macron besoek Suid-Afrika later vandeesmaand.
Pres. Emmanuel Macron van Frankryk verwelkom pres. Cyril Ramaphosa Maandagaand by die Elyseé-paleis vir 'n staatsbanket. Foto: Reuters
Ramaphosa het tydens 'n bilaterale gesprek met die Franse president 'n beroep op Frankryk en ander lande gedoen om tydelik afstand te doen van die eiendomsreg wat hulle op Covid-19-entstowwe het, het Pandor gesê.
Op dié manier kan Afrika-lande die vermoë ontwikkel om onafhanklik entstowwe (nie net Covid-19-enstowwe nie, maar ook ander) te vervaardig, het Ramaphosa volgens die minister gesê.
Suid-Afrika en Indië het die G7-nywerheidslande twee weke gelede op 'n vergadering van die G7-lande se ministers van buitelandse sake gevra dat dié lande tydelik afstand doen van hul eiendomsreg op die Covid-19-entstof.
Die Amerikaanse regering het positief hierop gereageer, maar die Europese Unie (EU) skop nog vas.
Pandor het gesê tydens die ontmoeting in Frankryk is daar ook gepraat oor Macron se komende staatsbesoek aan Suid-Afrika.
Pres. Cyril Ramaphosa (regs) en Rwanda se pres. Paul Kagame in Parys, Frankryk. Foto: Presidensie
Voordat die beraad Dinsdagmiddag begin het, het Ramaphosa en sy afvaardiging, onder wie Khumbudzo Ntshavheni, waarnemende minister in die presidensie, bilaterale gesprekke met verskeie van die sowat 30 Afrika-leiers gevoer wat die beraad bywoon. Dit sluit in die staatshoofde van Angola, die Ivoorkus, die Demokratiese Republiek die Kongo, Rwanda, Senegal en Mosambiek.
"Al die ontmoetings het baie goed afgeloop," het Pandor gesê.
Sy sê die Afrika-lande is almal baie dankbaar vir die rol wat Ramaphosa in die stryd teen die Covid-19-pandemie speel al sedert hy voorsitter van die Afrika-unie (AU) was.
Verteenwoordigers van finansiële instellings wat die beraad bywoon – sowel as Frankryk en die EU – het te kenne gegee hulle was beïndruk deur die spesiale gesante wat Ramaphosa (toe hy AU-voorsitter was) wêreldwyd gestuur het om finansiële hulp vir Afrika te werf.
Die beraad in Parys is 'n poging om dit wat Ramaphosa in 2020 as AU-voorsitter begin het te konsolideer, het Pandor gesê.
"Die Afrika-leiers met wie ons gepraat het, het almal gevra dat Suid-Afrika hulle bystaan met hul inentingsprogramme.
"Ekonomiese herstel en stimuluspakkette is ook vir almal van hulle 'n prioriteit."
Meer oor: Cyril Ramaphosa | Naledi Pandor | Emmanuel ­Macron | Frankryk | Suid-Afrika | Entstof | Vervaardiging | Covid-19